- 2 PETURU
- ←
- 1
- →

Peturu Nymerohpyry ropa sero
Sero pape tymerose Peturu a. Jezu nymenekahpyryme kynexine ynororo typoetory tõ amorepaneme. Peturu etapasasaka ahtao tynymerohpyry taropose eya Jezu enetupuhnanõ neneryme emero pata tõ po.
Tynymerohpyryae ynara ãko mana, “Imeĩpo tuhkãkõ Jezu poetory poenohnõko mã repe. Yrome Ritonõpo osenetupuhtoh sã pyra osenetupuhnõko mã toto. Zae Ritonõpo ehtoh sã pyra roropa mã toto,” ãko mana. “Naeroro yronymyrymehxo imehnõ syritone kure, Ritonõpo osenetupuhtoh sã kuosenetupuhtoh ehtohme,” ãko mana.

1
1 Ynymerohpyry moro onenerykõme. Ywy ase Ximão Peturu, Jezu Kyrixtu poetory. Ritonõpo nymenekahpyryme ase, typoko imehnõ amorepatohme.
Jezu Kyrixtu enetupuhnanõme matose. Kypynanohnekõme Jezu Kyrixtu mana. Kure Ritonõpo ehtoh sã kure Kuesẽkõ Jezu Kyrixtu mana. Ipoe menetuputyatose enetuputyry sã yna a. Jezu enetuputyryhtao kyya xine tymõkomoke kurã ke exiketõ sã sytatose.
2 Ritonõpo omipona matose. Kuesẽkõ Jezu omipona roropa matose. Naeroro, “Papa kapuaono, kure opoetory tõ tyriko. Torẽtyke pyra tyriko toto roropa,” ãko ase Ritonõpo a opoko xine.
Kymenekatopõpyrykõ poko Ritonõpo a
3 Tymenekase sytatose Ritonõpo a tysã kure kuehtohkõme. Tyjamitunuru tokarose kyya xine tõmipona kuehtohkõme, kure kuehtohkõme. Tymenekase sytatose eya, tymaro tuisame kuehtohkõme. Kymenekahpõ waro kuexirykõke aomipona sytatose. 4 Morara exiryke tynekarory kurã tokarose kyya xine tõmihpyryae ro, kyyrypyrykõ xihpyry poko pyra kuehtohkõme. Onenetupuhpynõ sã pyra kuehtohkõme tynekarory kurã tokarose kyya xine, ipenetatoh sã pyra kuosenetupuhtohkõ ehtohme, Ritonõpo osenetuputoh sã rokẽ kuosenetupuhtohkõ ehtohme. 5 Morara exiryke Jezu enetuputyryke oya xine yronymyryme ehtoko kure ehtoh poko roropa. Mame kure ehtoh poko awahtao xine atakorehmatoko, Ritonõpo nyriry waro oehtohkõme, aomiry waro roropa oehtohkõme. 6 Mame Ritonõpo nyriry waro awahtao xine aomiry waro roropa awahtao xine, oorypyrykõ poko penetara ehtoko. Penekehpyra ehtoko Jezu poko, ohtomarykohtao ro imehnomo a. Morarame penekehpyra awahtao xine Jezu enetuputyry poko Ritonõpo osenetupuhtoh sã osenetupuhtoko. 7 Mame Ritonõpo osenetupuhtoh sã õsenetupuhtohkõ ahtao imehnõ Jezu poetory pyno ehtoko roropa. Imehnõ Jezu poetory pyno awahtao xine imehnõ pyno ehtoko roropa. 8 Morara ehtoko. Mame morara awahtao xine, ynara ãko oenenanõkõ mana, “Zae mã toto Kuesẽkõ Jezu Kyrixtu enetuputyryke eya xine,” ãko mã toto. “Pake toehtopõpyrykõ sã pyra mã toto Jezu enetuputyryke eya xine,” ãko roropa mã toto opoko xine. 9 Yrome moro omipona pyra awahtao xine, mya osenuhmara exikety sã matose. Tonurẽkara sã roropa matose. Oorypyhpyrykõ kurikatopõpyry poko Ritonõpo a oweniketyatose ropa.
10 Naeroro jakorõ tomo, yronymyrymehxo Ritonõpo omipona ehtoko. Yronymyrymehxo ipenetatoh poko ehtoko. Ritonõpo a tymenekase matose jũme typoetoryme oehtohkõme. Naeroro yronymyryme awahtao xine aomipona jũme onurumekara matose. 11 Morarame Ritonõpo omipona oexirykõke, “Ymaro ehtoko,” ãko Kuesẽkõ Jezu Kyrixtu oya xine mana. “Jũme tuisame exĩko matose ymaro,” ãko mana. “Kure ya mana tuisame oexirykõ ymaro,” ãko oya xine kypynanohnekõ mana.
12 Pake pitiko omi kurã waro toehse matose. Zae moro omi ehtoh enetupuhnõko matose. Yrome moro omi kurã poko oturukehpyra ase oya xine wenikehpyra oehtohkõme. Moro omi onurumekara ehtoko. 13 Orihpyra ro jahtao zae ya jotururu oya xine aomiry kurã poko, wenikehpyra oehtohkõme. 14 Zuaro ase. Okynahkopyra orihnõko ase, Kuesẽkõ Jezu Kyrixtu nurutopõpyryae ro. 15 Naeroro penekehpyra ase morohne merory poko pape pokona wenikehpyra oehtohkõme jũme, toorihse jahtao ro.
Tuisamehxo Kyrixtu ehtopõpyry enetupuhtopõpyry ya
“Kuesẽkõ Jezu Kyrixtu oehnõko ropa mana,” asene oya xine. “Tyjamitunuru enepõko mana emero neneryme,” asene.
16 Imehnõ omihpyry etaryke pyra Jezu Kyrixtu Kuesẽkõ oepyry ropa poko otuarõtanohpõko ynanase, tuisamehxo aepyry poko roropa. Yna enuru ke imehxo aexiry ynanenease. 17 Moroto ynanexiase tuisamehxo ynororo tyrise ahtao Ritonõpo a, Kumykomo a. Omi ynanetase kaino, imehxo exikety omiryme. Ynara nase Tumũkuru a ynanetaryme, “Umũkuru kurã mase. Yzamaro kuhse mase,” nase ynanetaryme. 18 Moro omi ynanetase kaino Kuesẽkõ Jezu maro yna ahtao ypy po, imehxo toehtoh enepotopõpyry po.
19 Apitoryme Ritonõpo poe urutõkõ ekepyã omihpyry tonetupuhse yna a. Morarame Ritonõpo omiry etaryke yna a kaino itamurumehxo tonetupuhse yna a. Etatoko pahne, Ritonõpo poe urutõkõ omihpyry poko wenikehpyra ehtoko. Nãparina sã aomihpyrykõ mana. Nãparina saereh ãko xinukutume ahtao ẽmepyry pona. Ẽmehsasaka ahtao Maparukawa enẽko sytatose. Moro saaro Jezu Kyrixtu oehnõko ropa mana. Mokyro omihpyry kutuarõtanohtorỹko mana Kuesẽkõ oehtãne. Naeroro aepyry ropa imomohtoko. Tooehse ynororo ahtao emero motye imehxo aexiry enẽko matose. 20 Zuaro ehtoko roropa. Ãmoreme xine pyra Ritonõpo poe urutõkõ omihpyry enetupuhnõko matose. 21 Typoe xine pyra urutõkõ tõturuse. Ritonõpo zuzenu poe kynoturune toto. Ritonõpo nekarohpyry tokarose eya xine imehnõ netaryme.

- 2 PETURU
- ←
- 1
- →

© 1986 WBT